ועדת הכספים, כנסת 17, פרוטוקול מספר 465, 2007-07-16 10:00

סטס מיסז'ניקוב: אני מתכבד לפתוח את ישיבת הוועדה.

חיים אורון: אדוני היושב-ראש, אני מנצל את ההליך של הצעה לסדר.

חיים אורון: אני מבקש לאפשר לוועדה לדון בהטבות הנוספות - מעבר לפנסיה - של הנשיא לשעבר קצב.

חיים אורון: נוצר מצב שלכאורה הכנסת אין לה מה לעשות, אבל לא היא.

חיים אורון: אני מבין שלהליך חקיקה יש בעיה של לוח זמנים ובעיה של רטרואקטיביות.

חיים אורון: לפני מספר חודשים הייתה ועדת משנה בראשות בייגה שוחט.

חיים אורון: מליאת הוועדה בראשות היושב-ראש הקודם קיבלה החלטות שמשמעותן הייתה הורדת זכויות רטרואקטיביות לראש הממשלה לשעבר, ביבי נתניהו, ולשר הביטחון המכהן, אהוד ברק.

שגית אפיק: היה פרוספקטיבי.

שגית אפיק: חיים אורון מצידי שיקבל אוטו לשבועיים, אבל בתום השבועיים זה יהיה פרוספקטיבי.

אלי אפללו: לא מדובר רק על משה קצב.

חיים אורון: אני מציע שאת הדיון הזה נקיים כשהנושא יהיה על סדר היום.

אורית נוקד: אני רוצה להצטרף להצעה של ג'ומס.

אורית נוקד: גם אני נחשפתי לעובדה שכנראה מהלך החקיקה, שהיה אמור להיות מהלך כללי, לא התקדם במהלך המושב הזה.

אורית נוקד: אני חושבת שצריך לקיים את הדיון הזה עוד לפני סיום המושב.

אבישי ברוורמן: כשרוצים לפתור בעיות אפשר לכנס את כולם.

אבישי ברוורמן: אני תומך בכל חבריי.

אבישי ברוורמן: אנחנו לפני סיום המושב צריכים לטפל בדברים האלה.

אבישי ברוורמן: לגבי ידידי, חבר הכנסת אפללו, ברור שזה גם לגבי בעלי תפקידים אחרים.

אלי אפללו: היו דיונים על הנושא של פטור ממס שבח.

אלי אפללו: ביקשתי להעלות את הנושא בדחיפות כדי שנוכל להעביר את זה בקריאה שנייה ושלישית עוד בקדנציה הזאת.

אלי אפללו: אני מבקש לעשות את זה מיידית, כדי שיוכלו לעבור מפעלים לגליל.

סטס מיסז'ניקוב: הנושא הראשון על סדר היום הוא הצעת חוק נכי רדיפות הנאצים (תיקון 15) (הגדרת נכה), התשס"ו-2005, של חבר הכנסת אורון וח"כים נוספים.

סטס מיסז'ניקוב: הגענו לסיכום עם המציעים ועם האוצר שעל הצעת החוק השנייה שהופיעה בסדר היום – נכי רדיפות הנאצים (תיקון מס' 17) (כפל קצבה), התשס"ו-2006, של קולט אביטל, אורי אריאל ואחרים - לא נצביע היום.

משה גפני: מה הסיבה?

משה גפני: דובר אצלך בלשכה שהחוק הזה יעלה.

סטס מיסז'ניקוב: חברת הכנסת קולט אביטל הסכימה להוריד את זה מסדר היום.

סטס מיסז'ניקוב: היא יזמה.

משה גפני: היא לא דיברה בשמי.

משה בר-סימנטוב: יש תיקון חקיקה שנעשה במסגרת חוק ההסדרים שמסדיר את הזכויות שניתנות היום למי ששהה על אדמת גרמניה ב1.1.1947.

משה בר-סימנטוב: הוא נותן להם זכויות מופחתות.

משה בר-סימנטוב: ההצעה שהסכמנו עליה היא שמסגרת תיקון החקיקה הזאת תיתן השוואת זכויות מלאה למי שהיה על אדמת גרמניה ב1.1.1947.

משה בר-סימנטוב: אנחנו פשוט נפנה לחוק נכי רדיפות הנאצים או נצטט ממנו.

משה בר-סימנטוב: יראו את כל התגמולים שיינתנו במסגרת הזאת כאילו הם ניתנים לפי חוק נכי רדיפות הנאצים.

אורית נוקד: הישועה באה מחוק ההסדרים?

משה בר-סימנטוב: זה לא חוק ההסדרים.

משה בר-סימנטוב: התיקון יהיה כאן ועכשיו.

חיים אורון: התיקון נכנס לתוקפו ברגע שהכנסת תאשר אותו.

חיים אורון: הוא נתלה על תיקון לחוק ההסדרים מבחינת ההליך המשפטי.

חיים אורון: מוסכם עליהם - וגם ייכתב כך - שכל שינוי בעתיד בחוק נכי רדיפות הנאצים יחול גם פה.

שגית אפיק: הוא יהיה אוטומטי.

דוד טל: הגשתי הצעת חוק שמדברת על יהדות תוניסיה ולוב.

דוד טל: אמרו לי שאי אפשר לייחד חוק לגבי יהדות תוניסיה ולוב.

דוד טל: עכשיו אני שומע מנציג האוצר שהחוק נוגע לכל מי שעמד על אדמת גרמניה.

דוד טל: האם מייחדים את זה רק לאלה שעמדו על אדמת גרמניה, או שזה כולל גם את מי שהיה ברומניה, בהונגריה, בתוניסיה או בלוב?

משה בר-סימנטוב: מדובר בשני חוקים שונים.

דוד טל: גם לוב ותוניסיה נכבשו על ידי הגרמנים.

משה בר-סימנטוב: יש חוק ישראלי שמגדיר זכאות לנכי רדיפות הנאצים.

משה בר-סימנטוב: הוא לא עושה אבחנה בין ארץ המוצא של הנרדף.

משה בר-סימנטוב: החוק הזה חוקק מתוקף הסכם השילומים שנעשה עם ממשלת גרמניה.

משה בר-סימנטוב: החוק מוגדר כך שהזכאות לתגמולים היא למי שבגלל ההסכם עם ממשלת גרמניה לא יכול היה לתבוע ישירות את ממשלת גרמניה.

משה בר-סימנטוב: אחת הפרשנויות התוצאתיות להסכם הייתה שמי שהיה על אדמת גרמניה ב1.1.

משה בר-סימנטוב: 1947 צריך לתבוע את גרמניה ולא את ישראל.

משה בר-סימנטוב: זאת הייתה הפרשנות של החוק.

משה בר-סימנטוב: בקרב קבוצת האנשים שהייתה על אדמת גרמניה ב1.1.1947.

משה בר-סימנטוב: היו כאלה שלא הספיקו לתבוע את גרמניה עד התקופה שבה חלה ההתיישנות על החוק הגרמני.

משה בר-סימנטוב: לקבוצה הזאת רוצה לאפשר חבר הכנסת אורון לתת תגמולים לפי החוק הישראלי.

משה בר-סימנטוב: האבחנה פה היא לא לפי ארץ מוצא.

משה בר-סימנטוב: הקבוצה הזאת היא קבוצה של עקורים.

משה בר-סימנטוב: חלקם נשארו על אדמת גרמניה ב1.1.1947.

משה בר-סימנטוב: אין קשר לארץ המוצא.

משה בר-סימנטוב: ההגדרה של נרדף לא תלוית מקום, אלא תלוית חווית הנרדפות של ניצול השואה.

משה בר-סימנטוב: היא לא תלויה בעובדה שזה קרה במקום א' או במקום ב'.

חיים אורון: החוק הזה מתייחס לקבוצה מאוד מוגדרת.

חיים אורון: עד היום המדינה טענה שהוא לא יכול לקבל את זה מגרמניה.

חיים אורון: זה מתגלגל עשרות שנים.

חיים אורון: אני מקווה שהעניין הזה ייגמר היום.

אורית נוקד: הבנתי שלפי החוק הראשי אין הגבלה של התיישנות, כשלפי התיקון המוצע יש הגבלה.

משה בר-סימנטוב: זה מבוטל.

משה בר-סימנטוב: תהיה אפשרות.

משה בר-סימנטוב: יש קבוצה של אנשים שלא הספיקה לתבוע לפי החוק ההוא אבל תוכל לתבוע לפי החוק הזה.

ראובן ריבלין: אני רוצה להתייחס לשאלתו של חבר הכנסת דוד טל.

ראובן ריבלין: הצעת החוק של חבר הכנסת אורון והצעת החוק של חברת הכנסת קולט אביטל הן הצעות חוק ראויות שצריך לדון בהן.

ראובן ריבלין: בהצעת החוק של דוד טל צריך לדון בישיבה פנימית משום שיש הרבה בעיות.

ראובן ריבלין: נדמה לי שהאוצר קפץ על הצעת החוק הזאת כי הוא מבקש לקדם את הצעות החוק האחרות ולהצמיד אותן להצעת החוק הזאת שהיא מקסימליסטית מבחינת המהפכה.

ראובן ריבלין: אם היו אנשים שסבלו אנחנו צריכים להיות אלה שדואגים להם.

ראובן ריבלין: אנחנו נצביע היום על הצעתו של חבר הכנסת חיים אורון, על מנת שהאוצר לא יבוא ויאמר שהם רצו אבל אנחנו לא רצינו.

משה גפני: על הצעת החוק של חבר הכנסת אורון ואחרים צריך להצביע כי היא הצעת חוק ראויה.

משה גפני: לא היה שום סיכום לגבי הצעת החוק של כפל קצבה.

סטס מיסז'ניקוב: היה סיכום במליאת הכנסת להוריד את זה מסדר היום.

משה גפני: אני לא יודע על סדר כזה.

משה גפני: בשבוע שעבר כשישבתי אצלך בחדר דובר על כך שהצעת החוק של כפל קצבה והצעת החוק של חיים אורון יובאו להצבעה, כשהצעת החוק השלישית לא תובא להצבעה.

משה גפני: מדובר על קצבה של נכי רדיפות נאצים עם קצבת זקנה.

משה גפני: כל יום שעובר מספר האנשים שנהנים או ייהנו מזה הולך ופוחת.

משה גפני: כל ההערכות של האוצר אינן מדויקות.

משה גפני: ללכת ולהיכנע לאוצר עם החלטה בדבר כל כך הומני וחשוב מבחינת מדינת ישראל זה לעג לרש, אסור לעשות את זה.

משה גפני: גם הקואליציה לא צריכה להיכנע בפני פקידי האוצר.

משה גפני: שר האוצר הקודם הוביל את החוקים האלה.

משה גפני: אסור לנו לא להצביע.

משה גפני: אני אחד ממגישי הצעת החוק.

משה גפני: זאת הצעת חוק פרטית שלי שאוחדה עם חוקים אחרים.

משה גפני: אני רוצה להצביע עליה.

סטס מיסז'ניקוב: אנחנו סיכמנו ביום רביעי שאנחנו מעלים את שתי ההצעות האלו.

סטס מיסז'ניקוב: האוצר דיבר עם חברת הכנסת קולט אביטל ועם חבר הכנסת אורי אריאל ואמר שהוא מייחד את הדברים האלה בתקציב 2008.

סטס מיסז'ניקוב: יש כבר דרך לפתור את הבעיה הזאת בתקציב 2008.

סטס מיסז'ניקוב: אני לא הסכמתי.

סטס מיסז'ניקוב: הם הסכימו להוריד את זה, לכן הורדנו.

משה גפני: אני לא הסכמתי.

משה גפני: הסיכום הזה הוא לא על דעתי.

שגית אפיק: אני מבינה שאין כוונה להחיל את זה רטרואקטיבית.

שגית אפיק: אני מציעה שזה יהיה מ1 באוגוסט.

שגית אפיק: אנחנו נכניס את זה בחוק ההסדרים משנת 2001, תוך השוואה מלאה של כל הזכויות שהם זכאים להם.

אברהם וובר: החוק הראשי פתוח.

אברהם וובר: כל מי שרוצה להגיש יכול להגיש.

סטס מיסז'ניקוב: אנחנו מעלים להצבעה את הצעת חוק נכי רדיפות הנאצים (תיקון מס' 5) (הגדרת נכה), התשס"ו-2005 - עם כל השינויים - לקריאה שנייה ושלישית.

סטס מיסז'ניקוב: מי בעד?

סטס מיסז'ניקוב: ה צ ב ע ה בעד – פה אחד הצעת החוק אושרה

אלכס אורלי: אני רוצה להודות בשם אותם ניצולי שואה שבהצבעה שלכם פה פתחתם את הדרך לחקיקה מלאה.

אלכס אורלי: סוף כל סוף הם ייגאלו מהייסורים שהם סובלים מהם כבר עשרות שנים.

אלכס אורלי: אני מודה לכל חברי הכנסת.